Օդափոխություն

Օդափոխություն, կարգավորվող օդափոխանակություն շենքերում, ինչպես նաև այն ստեղծող տեխնիկական միջոցների համախումբ։ Նախատեսված է օդի անհրաժեշտ մաքրությունը, ջերմաստիճանը, խոնավությունն ու շարժունությունն ապահովելու համար։

Տեսակները 
Տարբերում են ներծծիչ, արտածծիչ, ընդհանուր փոխանակման, տեղային, բնական և մեխանիկական օդափոխություններ։ 
 Ներծծիչ օդափոխությունը ապահովում է միայն մաքուր օդի մատուցումը շենքին, որտեղից օդի հեռացումը հիմնականում կատարվում է պատող կոնստրուկցիաների ծակոտիների և բացվող դռների միջոցով՝ առաջացող հավելյալ ճնշման հաշվին։ 
 Արտածծիչ օդափոխությունը նախատեսված է օդափոխվող շենքից օդը հեռացնելու և նոսրացում ստեղծելու համար, որի հաշվին կոնստրուկցիաների ծակոտիների և դռների միջոցով օդն այդ շենք կարող է թափանցել դրսից և կից շինություններից։ 
 Ներծծիչ արտածծիչ օդափոխանակությունը օդի մատուցումը և կազմակերպված հեռացումն ապահովում է միաժամանակ, ընդ որում, կախված մատուցվող և հեռացվող օդի քանակների հարաբերությունից, շենքի ներսում կարող է առաջանալ հավելյալ ճնշում կամ նոսրացում։ Կից շենքերում հավելյալ ճնշումը և նոսրացումը խոչընդոտում են ապականված օդի ներթափանցմանը մի շենքից մյուսը։ 
 Ընդհանուր փոխանակման օդափոխության դեպքում (կիրառվում է բոլոր բնակելի և հասարակական շենքերում) շենքում առաջացող վտանգավոր նյութերը մատուցվող թարմ օդով նոսրացվում են (մինչև թույլատրելի կոնցենտրացիաները)։ Ջերմության և խոնավության ավելցուկներն ասիմիլացվում են առավել ցածր ջերմաստիճան և խտություն ունեցող ներծծիչ օդով։ 
 Տեղային ներծծիչ օդափոխանակությունը օդային ջրցանների և օազիսների օգնությամբ նպաստավոր օդային միջավայր է ստեղծում արտադրական շենքերի սահմանափակ տարածությունում։ 
 Բնական օդափոխանակության դեպքում օդը շենք է թափանցում և դուրս գալիս ջերմաստիճանների տարբերության հետևանքով, ինչպես նաև քամու ներգործությամբ։ Չկազմակերպված բնական օդափոխանակությունը իրականացվում է պատուհանների, դռների ճեղքերով, շենքի պատող կոնստրուկցիաների ծակոտիներով օդի ներթափանցմամբ և դուրս գալով, իսկ կազմակերպված բնական օդափոխանակությունը՝ օդատարներով տեղափոխվող, ինչպես նաև պատերի, լուսամուտների, երդիկների՝ որոշակի կարգով բացված անցքերով օդի մատուցմամբ և հեռացմամբ (տես՝ Աերացիա)։ 
 Մեխանիկական օդափոխանակությունը իրականացվում է առավելապես էլեկտրական հաղորդակով օդափոխիչների միջոցով։

Առավել տարածված եղանակը բնակելի տներում, հասարակական և արտադրական շենքերում 

Բնակելի տներում առավել տարածված է խոհանոցներից և սանհանգույցներից բնական հարկադրումով (արտաքին օդը մտնում է պատուհանների փեղկերով, օդանցքներով են) արտածծիչ օդափոխանակություն։ Ժամանակակից արտադրական և հասարակական շենքերում լայնորեն կիրառվում է մեխանիկական հարկադրումով ներծծիչ-արտածծիչ օդափոխիչ։ Մի շարք դեպքերում ներծծիչ օդափոխիչը համատեղում են օդային ջեռուցման հետ, որի համար այն հանդերձվում է հզոր օդատաքացուցիչով։ Եթե շենքում օդի պարամետրերը մշտապես պետք է համապատասխանեն խիստ որոշակի պայմանների, ապա կիրառվում է օդի կոնդիցիոնում։

Օդափոխություն
Հիդրոդինամիկա